Tiener glo deur winkeleienaar doodgeskietArgieffoto: SAPD Lt.kol. Katlego Mogale, woordvoerder van die polisie, het gesê die seun, ŉ leerder van die Landulwazi Secondary School in Thokoza, suid van Johannesburg, het omstreeks 16:30 saam met ŉ groep vriende huis toe gestap van die treinstasie af. “Op pad terug het hy en sy vriende gesing terwyl hulle geloop het. Hulle het na ŉ spaza-winkel gegaan wat deur ŉ buitelander besit word,” het Mogale gesê. “Hulle het die veiligheidsdeur geskop en die eienaar het ŉ vuurwapen uitgeruk. Hy het ŉ skoot op die groep kinders afgevuur wat die leerder getref het.” Die seun is glo na ŉ nabygeleë kliniek gehaas, maar is met sy aankoms dood verklaar. Kort ná die voorval het ontstoke inwoners in opstand gekom en ŉ bakkie, wat aan ŉ ander buitelandse besigheidseienaar behoort, aan die brand gesteek. Polisie is na die toneel ontbied en vier mense, onder wie die winkeleienaar wat glo die seun geskiet het, is in hegtenis geneem. “Ammunisie is in hul besit gevind, maar die vuurwapen is nie opgespoor nie,” het Mogale gesê. “Een winkel en drie skeepshouers is afgebrand.”